Munisipale werkers steeds nie vir September vergoedArgieffoto (Foto: stevepb, Pixabay) Werknemers by die Bojanala Platinum-distriksmunisipaliteit in Noordwes het steeds nie hul salarisse vir September ontvang nie. Archie Babeile, woordvoerder van die munisipaliteit, het bevestig dat daar ’n vertraging in die uitbetaal van salarisse by die munisipaliteit is en verseker dat ’n raadsvergadering Woensdag of Donderdag belê sal word om “die pad vorentoe” te bepaal. Die burgemeester, Fetsang Molosiwa, het reeds Dinsdag die probleem tydens ŉ geslote vergadering met die werknemers aangespreek nadat Pogiso Shikwane, die munisipale bestuurder, vroeër ŉ kennisgewing uitgereik het waarin verduidelik word dat die uitbetaal van salarisse verlede maand uitgestel is weens finansiële probleme by die munisipaliteit. Sommige werknemers op ŉ laer salarisskaal het egter gesê hulle is vergoed vir September. Die DA in Noordwes het intussen ŉ beroep op die provinsiale komitee vir openbare rekeninge gedoen om die politieke leierskap en senior bestuurders van die munisipaliteit aan te sê om rekenskap te gee van die munisipaliteit se haglike finansiële toestand wat weer eens daartoe gelei het dat werknemers se salarisse nie betyds uitbetaal is nie. Dit was ook die geval in Julie vanjaar toe die munisipaliteit nie sy regmatige aandeel van die nasionale tesourie ontvang het nie. Die munisipaliteit genereer nie inkomste nie en is afhanklik van dié aandeel.